ACTA CAPITULI INTERMEDII quod anno Domini 1784, diebus 15 et sequentibus mensis novembris Cistercii celebratum est. 1.  Die decima quinta mensis novembris hora sesqui octava matutina, a Reverendissimo D. N. abbate Cistercii, totius Ordinis generalis, condicta, idem Rmus D. et Rdi admodum primarii Ordinis patres domini abbates Firmitatis, Claraevallis et Morimundi (absentibus, aegrotationis causa, Rdo adm D. abbate Pontiniaci [Pontigniaci], ex iisdem quatuor primariis Ordinis uno, nonnullisque visitatoribus tum abbatibus, tum prioribus qui litteras excusationum miserunt), cum Rdis dominis abbatibus Vallis clarae, Marcilliaci, Escurei, Castellionis, Columbae et Pinus, necnon venerabilibus prioribus visitatoribus in aede sacra privatae missae interfuerunt. 2.  Peracto sacro, Rmus D. N., tres Rdi adm domini primarii patres, ceterique Rdi abbates supradicti suffragii ius habentes, capitulum minus sessionibus destinatum subierunt, ubi post solitas preces, breviter peroravit Rmus D. N. de consensu animorum et amore boni quod in religioso coetu maxime deliberationum finis esse debet. 3.  Inde cum Rmus D. N. petiisset ut Capitulo ederentur rationes visitationum ab ultimo Capitulo generali peractarum, Rdus D. abbas Castellionis statum reposuit monasteriorum strictioris observantiae in provinciis Campaniae et Lotharingiae ; qua relatione laudata et approbata sessioni finem fecit Rmus D. N. 4.  Eadem die, hora post meridiem quarta, omnibus in eodem loco congregatis, a Rmo D. N. interrogatus Rdus abbas Castellionis numquid proponendum habuit, surrexit ac dixit plurimi Ordinem nostrum interesse ferri decretum quo superiores cuncti cogantur candidatos admittere donec compleatur monachorum numerus, iuxta cuiusque monasterii facultates. 5.  Habita deliberatione, una voce statutum est patres immediatos, vicariosque generales omnibus et singulis, nemine excepto, monasteriorum superioribus edicturos, ut nulla interposita mora idoneos quot eis desunt monachi novitios excipiant, habita facultatum ratione ; adeoque qui superiores praesenti decreto parere distulerint aut renuerint, ad id via iuris compellantur, sive a patribus immediatis, sive a visitatoribus, quorum erit huiusce decreti exemplar ad eos transmittere. Tunc Rdus abbas Vallis clarae rationem orsus est visitationum quas egit in monasteriis S. O. per Insulam Franciae et Picardiam. Ex cuius animadversionibus, re mature ponderata, statutum est ut superiores maiores et visitatores diligenter ac strenue caveant ne quid in capillis aut vestitu, monachi affectent quod novitatem vel mundanum quid arguat, sed habitu toto simplices ac modesti tonsura semper apparente, in omnibus et super omnia statutis Ordinis debitum praestent obsequium. Peractam deinde eiusdem abbatis relationem Capitulum laudavit, probavitque. Suam continuo Rdus abbas Escurei edidit pro monasteriis observantiae communis in Insula Franciae, qua laudata pariter et approbata, finem habuit sessio. 6.  Die decima sexta statim a missa conventus, circa horam nonam matutinam convenerunt omnes praeter Rdum adm D. abbatem Firmitatis adversa valetudine praepeditum. Cumque Rdus abbas Marcilliaci de statu retulisset monasteriorum suae provinciae, necnon reverendorum abbatum Columbae et Pinus quorum quisque pariter visitationis suae rationem edidit, in obeundis muniis diligentiam Rmus D. N., Capituli nomine, laudavit. Porrecti deinde in medium libelli supplices variorum conventuum, dilatoque ad aliud tempus petitionum examine, sessionem clausit Rmus D. N. 7.  Hora eiusdem diei circiter sesqui quarta postmeridiana, postquam omnes, excepto Rdo adm abbate Firmitatis ob eamdem causam absente, convenerunt, vocatus adfuit venerabilis dominus Courtin, prior Voti et in provincia Normanniae pro C. O. visitator, qui quidem edita suarum visitationum relatione, meritis laudibus, Capituli nomine, Rmo D. N. cumulatus abiit. 8.  Ad petitionem eiusdem Rmi D. N., an Rdorum abbatum aliquis proponere quaedam vellet, Rdus abbas Castellionis paucis exposuit factam in ultimo generali Capitulo subsidiorum distributionem legitimis conquestionibus ansam dedisse utpote minus aequam ; non abs re fore ut Capitulum praesens aliquos delegaret qui novam et aequiorem conficerent. Collectis hac de re suffragiis, Rmus D. N. declaravit eamdem omnium mentem esse, proposuitque ad id opus exsequendum Rdos abbates Vallis clarae et Castellionis. Annuens Capitulum eis praecipit ut quantocius commisso muneri vacarent, adeoque traderentur ipsis declarationes rerum cuiusque monasterii ultimo generali Capitulo prolatae, necnon subsidii totius nota quarum ope ordinatam a se distributionem Rmo D. N. mitterent, ut ab eo visitatorum quisque schedam accipiat subsidii particularis ab unoquoque suae provinciae monasterio exigendi. 9.  Tum Rdus idem abbas Castellionis Capitulo deliberandum proposuit de utriusque Observantiae in unam coalitione procuranda, quam in ultimo generali Capitulo astantibus ibidem S. O. Rdis abbatibus iam proposuerunt amplissimi Christianissimae Majestatis delegati, rogavitque ut sibi, reverendoque abbati Vallis clarae liceret in manibus Rmi D. N. deponere quae confecerant instrumenta, unde patet monasteria suae provinciae huic coalitioni adhaerere, qui quidem Rmus D. N. pro sua solita prudentia mediis opportunioribus rem optatam promoveat et de benigno Christianissimi Regis assensu, a Sanctissimo D. N. Papa apostolicum diploma talis unionis flagitet in proximo generali Capitulo promulgandum, eiusque tabulis inscribendum. Annuit Capitulum, Rmoque D. N. credita suis manibus instrumenta libenter accipienti, votisque communibus morem gerenti, supplicavit ut a ceteris S. O. visitatoribus quamprimum reposceret instrumenta quibus aliorum monasteriorum optatae unioni constat adhaesio, omni deinde studio rem prosecuturum, unde prisca renascatur Ordinis Cisterciensis unitas. 10.  Statim Rdi abbates Columbae et Pinus declaraverunt se suosque conventus toto corde huic unioni consensum dare ; nec ultra sessio processit. 11.  Mane diei decimae septimae, absoluta missa conventuali, circa nonam horam, Capitulum omnibus ingressis, praeter Rdum adm D. abbatem Firmitatis adhuc impeditum, recitata sunt acta hucusque in praesenti Capitulo, nulloque reclamante, comprobata. 12.  Lecti deinde supplices libelli variorum monasteriorum nomine, a vicariis generalibus porrecti, videlicet priorum et conventuum Regalismontis, Barbellorum, Vallis lucentis, Rupium, Sancti Andreae in Gofferno, ac S. Benedicti in Vepribus petentium ut sibi liceat a sanctiore Regis consilio flagitare copiam caedendi vel iugeres aliquos quartae silvarum non caeduarum partis reservatae, vel totam eamdem. 13.  Item prioris et conventus Mortui maris facultatem petentium ad annos viginti novem locandi aedificia villae vulgo dictae Bessuel, in parochia Mortui maris, et ex abbatiali mensa pendentia. Quibus libellis, perpensa earum causa, pecuniarumque legitima destinatione, cum accedat patrum immediatorum consensus, de vicariorum generalium consilio, Capitulum annuit. 14.  Libellos vero duos quorum altero prior et conventus Palatii licentiam mille libras mutuo sumendi, altero prior et conventus Sancti Benedicti in Vepribus octoginta millium librarum mutuationem rogant, ac RR. adm dominorum abbatum Pontiniaci [Pontigniaci] Morimundique patrum immediatorum iudicio stare censuit Capitulum. 15.  Referente postea R. adm abbate Claraevallis, R. dominum abbatissam et conventum Reclinatorii de sua filiatione optare sibi copiam fieri centum mille libras mutuo sumendi ad novam dormitorii exstructionem, quam cum ipse R. adm abbas, ex relatione Rdi abbatis Valcellarum in Belgio gallico vicarii generalis, necessarium ducat, Capitulum generale permisit Rdae abbatissae eiusque conventui, mandans ut legibus regni alias sese conformare non omittant. 16.  Cum autem R. adm abbas Claraevallis Capitulo exposuisset Rdum abbatem Stamedii, per Sabaudiam vicarium generalem, austera nimis et strictiori quam profitetur observantia proxima in chartis visitationum praecipere, unde plurimae huius provinciae communis observantiae monasteriorum conquaestiones editae sunt, eiusdem Rdi abbatis Stamediensis mentem esse sibi prout vicario generali competere ius monachos e monasterio in aliud transferendi, necnon aliquem delegandi cui vicariatus sui partes committeret ; re mature ponderata, decretum est Rmo D. N. supplicandum ut Rdum abbatem Stamedii litteris moneat, ne communis observantiae legitimis usibus adversas inter visitandum edictiones edat, nec monachos unquam e monasteriis transferat, nisi cum urget necessitas, quo quidem in casu, eiusmodi translationes ad tempus tantum valent, donec accedat mandatum patris immediati, cui liberum est monachos vel in domibus a vicario generali designatis relinquere, vel ad alias quascumque transferre, revocet insuper in eiusdem Rdi abbatis memoriam vicarios generales nemini suas vices posse committere. Id muneris in se suscipienti Rmo D. N. grates maximas Capitulum rependit. 17.  Eiusdem diei hora quarta vespertina, solitum locum adierunt omnes, adhuc absente Rdo adm D. abbate Firmitatis, nondum valetudine accepta. Recitata continuo, id poscente Rmo D. N., acta praesentis Capituli omnium suffragiis comprobata sunt ; sic finita est sessio. 18.  Die decima octava a sessione matutina cessatum est, ut tempus daretur conficiendo indici expensarum praesentis Capituli. Hora vero secunda vespertina, congregatis omnibus, cum adesset Rdus adm D. abbas Firmitatis, Rmus D. N. acta denuo recitari iussit quibus omnes iterum adhaeserunt, necnon prolato indici expensarum praesentis Capituli ad quinque millia supra septingenta quadraginta duas libras, cuius quidem summae accessionem fieri statutum est ad novam subsidiorum distributionem. 19.  Tunc Rmus idem D. N. quaesivit an aliquid ab aliquo proponendum maneret, cunctisque nihil superesse asserentibus, conclusum est Capitulum, cuius actis omnes subscripserunt anno, mense et diebus supradictis. 